PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/DZ/2/1/105	Bratislava 14.12.2007	

Protimonopolný úrad Slovenskej republiky, odbor zneužívania dominantného postavenia, ako orgán príslušný podľa zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v správnom konaní č. 0021/OZDP/2007 začatom dňa 3. apríla 2007 
vo veci možného zneužívania dominantného postavenia na trhu podnikateľom 
SPP – preprava, a.s., so sídlom Mlynské nivy 42, 825 11 Bratislava, IČO 35 910 712  

r o z h o d o l

1.	tak, že konanie podnikateľa SPP – preprava, a.s., so sídlom Mlynské nivy 42, 825 11 Bratislava, IČO 35 910 712, spočívajúce vo vynucovaní neprimeranej obchodnej podmienky v súvislosti s rokovaním o pripojení distribučnej siete spoločnosti GasTrading, s.r.o. so sídlom Šafárikova 1, 934 01 Levice k prepravnej sieti zemného plynu a uzatváraním Zmluvy o pripojení a Dohody o prepojení so spoločnosťou GasTrading, s.r.o. 
so sídlom Šafárikova 1, 934 01 Levice v čase od 21.01.2007 do 09.05.2007 je zneužívaním dominantného postavenia na relevantnom trhu poskytovania služby pripojenia k prepravnej sieti zemného plynu na území vnútroštátnej prepúšťacej stanice Starý Hrádok podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a  je preto podľa § 8 ods. 6 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zakázané;

2.	na základe § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za zneužívanie dominantného postavenia uvedeného v bode 1 tohto rozhodnutia ukladá podnikateľovi  
SPP – preprava, a.s., so sídlom Mlynské nivy 42, 825 11 Bratislava, IČO 35 910 712 peňažnú pokutu  vo výške 

98 900 000,- Sk

	slovom deväťdesiatosemmiliónovdeväťstotisíc slovenských korún, ktorú je povinný uhradiť na účet Protimonopolného úradu Slovenskej republiky 
č. 7000060793/8180,  KS 1118, VS 200721105 vedený v Štátnej pokladnici v lehote do 30 dní odo dňa  nadobudnutia právoplatnosti tohto rozhodnutia. 

Odôvodnenie:

(1)	 	Protimonopolný úrad Slovenskej republiky, odbor zneužívania dominantného postavenia (ďalej len „úrad”), obdržal dňa 21. marca 2007 od spoločnosti GasTrading, s.r.o. so sídlom Šafárikova 1, 934 01 Levice, IČO 36 285 871 (ďalej len „GasTrading, s.r.o.“) podnet na prešetrenie správania sa spoločnosti 
SPP – preprava, a.s., so sídlom Mlynské nivy 42, 825 11 Bratislava, IČO 35 910 712 (ďalej len „SPP – preprava, a.s.“).

(2)	Spoločnosť GasTrading, s.r.o. vo svojom podaní namietala, že spoločnosť 
SPP – preprava, a.s. v rámci obchodných rokovaní o pripojení distribučnej siete zemného plynu spoločnosti GasTrading, s.r.o. k prepravnej sieti, ktorej je prevádzkovateľom, podmieňuje uzavretie Zmluvy o pripojení a Dohody o prepojení   odkúpením pripojovacieho zariadenia – regulačnej a meracej stanice (ďalej len „Pripojovacie zariadenie“), ktorú spoločnosť GasTrading, s.r.o. postavila presne v zmysle dispozície SPP – preprava, a.s. a ktorá je vo vlastníctve spoločnosti GasTrading, s.r.o., pričom pre túto požiadavku neexistuje žiadna zákonná opora. Zároveň požaduje od spoločnosti GasTrading, s.r.o. spätné zaplatenie celej sumy nákladov, ktoré vynaloží na kúpu Pripojovacieho zariadenia, a to vo forme pripojovacieho poplatku. Z tohto dôvodu považuje spoločnosť GasTrading, s.r.o.  predaj Pripojovacieho zariadenia za jednoznačne nevýhodný. Ďalej namieta, že aj napriek tomu, že spoločnosť GasTrading, s.r.o. splnila všetky zákonné požiadavky na pripojenie svojej distribučnej siete k prepravnej sieti, nebolo možné dosiahnuť dohodu o podmienkach pripojenia, pretože spoločnosť SPP – preprava, a.s. vedomá si časovej tiesne spoločnosti GasTrading, s.r.o. naďalej trvá na svojej neopodstatnenej požiadavke.

(3)	Na základe uvedeného podnetu začal úrad podľa § 22 ods. 1 písm. a) zákona 
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vykonávať všeobecné prešetrovanie na trhu. 

(4)	V rámci uvedeného prešetrovania na trhu dospel úrad k záveru, že došlo k možnému zneužívaniu dominantného postavenia spoločnosťou SPP – preprava, a.s., preto začal z vlastného podnetu dňa 3. apríla 2007 na základe § 25 ods. 1 zákona v spojení s § 18 ods. 2  zákona č. 71/1967 Zb. o správnom konaní (správny poriadok) v znení neskorších predpisov správne konanie č. 0021/OZDP/2007 voči spoločnosti SPP – preprava, a.s. vo veci možného porušenia ustanovení § 8 ods. 2 a 6 zákona. Lehota na vydanie rozhodnutia bola podľa § 30 zákona predĺžená predsedníčkou úradu do 3. apríla 2008. 

(5)	V priebehu správneho konania úrad  na základe analýzy získaných podkladov a informácií dospel k nasledujúcim záverom:

A.	Účastník konania

(6)	Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (Obchodný zákonník), ďalej fyzická osoba 
a právnická osoba, ich združenia a združenia týchto združení, ak ide o ich činnosti 
a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

(7)	Spoločnosť SPP – preprava, a.s. je podľa výpisu z Obchodného registra Okresného súdu Bratislava I, oddiel: Sa, vložka číslo: 3480/B právnickou osobou s právnou formou akciová spoločnosť. Hlavným predmetom podnikania spoločnosti SPP – preprava, a.s. je preprava zemného plynu. Na uvedený predmet podnikania jej bolo Úradom pre reguláciu sieťových odvetví vydané povolenie č. 2006P 0071 na dobu neurčitú s termínom začatia výkonu činnosti 1. júla 2006.   

(8)	Vzhľadom na vyššie uvedené skutočnosti, spoločnosť SPP – preprava, a.s. je podnikateľom podľa § 2 zákona č. 513/1991 Zb. Obchodný zákonník v znení neskorších predpisov, je teda aj podnikateľom aj podľa § 3 ods. 2 zákona 
a podlieha pôsobnosti zákona podľa § 2 ods.1 písm. a). 

(9)	V zmysle ustanovenia § 25 ods. 3 písm. b) zákona účastníkom konania v prípade zneužívania dominantného postavenia je podnikateľ, ktorého činnosť alebo konanie je možným zneužívaním dominantného postavenia. Z uvedeného vyplýva, že v správnom konaní č. 0021/OZDP/2007 je jediným účastníkom konania podnikateľ SPP – preprava, a.s.. 

B. Predmet konania

(10)	Predmetom tohto správneho konania bolo posúdenie konania spoločnosti 
SPP – preprava, a.s. v súvislosti s rokovaním o pripojení distribučnej siete spoločnosti GasTrading, s.r.o. k prepravnej sieti zemného plynu a uzatváraním Zmluvy o pripojení a Dohody o prepojení so spoločnosťou GasTrading, s.r.o..

(11)	Spoločnosť GasTrading, s.r.o. vznikla 15.03.2006 ako 100 %-ná dcérska spoločnosť spoločnosti Slovintegra, a.s., Jašíkova 2, 821 03 Bratislava (ďalej len „Slovintegra, a.s.“), ktorá je právnym nástupcom spoločnosti Adato Energy, s.r.o., Šafárikova 1, 934 01 Levice (ďalej len „Adato Energy, s.r.o.“). GasTrading, s.r.o. je prevádzkovateľom distribučnej siete a dodávateľom zemného plynu na základe povolenia č. 2006P 0079  vydaného Úradom pre reguláciu sieťových odvetví s termínom začatia výkonu činnosti 1. októbra 2006. 

(12)	Distribučná sieť, ktorej prevádzkovateľom je spoločnosť GasTrading, s.r.o. sa nachádza v areáli Priemyselného parku Levice – Géňa (ďalej len „Priemyselný park“). Má dva vstupné body. Prvým je prepojovací bod s distribučnou sieťou spoločnosti SPP – distribúcia, a.s., Mlynské nivy 44/b, 825 11, Bratislava 26 (ďalej len „SPP – distribúcia, a.s.“) a je ním hlavný uzáver plynu umiestnený pred regulačnou a meracou stanicou GT RS 6000/2/1-463. Druhým je prepojovací bod s prepravnou sieťou spoločnosti SPP – preprava, a.s. umiestnený za regulačnou a meracou stanicou RS 30 000 – VPS Starý Hrádok. 

(13)	Najväčším odberateľom zemného plynu  v  Priemyselnom parku je spoločnosť Slovintegra Energy, s.r.o., Šafárikova 1, 934 01 Levice (ďalej len „Slovintegra Energy, s.r.o.“), ktorej predmetom podnikania je výroba tepla a elektrickej energie na báze paroplynového cyklu. Väčšinovým vlastníkom spoločnosti Slovintegra Energy, s.r.o. je Slovintegra, a.s..

(14)	Rokovania medzi SPP, a.s. a spoločnosťou Adato Energy, s.r.o. o dodávke zemného plynu pre projekt paroplynového cyklu začali v treťom kvartáli roku 2005, teda v čase pred uskutočnením právneho odčlenenia služieb prepravy a distribúcie do samostatných dcérskych spoločností (ďalej len „právny unbundling“), ku ktorému došlo s účinnosťou až od 01.07.2006. V priebehu rokovaní o technických podmienkach bolo zistené, že prepojovací bod GT RS 6000/2/1-463 nedokáže naplniť technické požiadavky pre potreby paroplynového cyklu, a to najmä požadovaný prevádzkový tlak na úrovni minimálne 4,2 MPa a kapacitu 480 000 m3/deň. Maximálny výstupný tlak z uvedeného prepojovacieho bodu je 0,4 MPa a technická kapacita predstavuje maximálne cca. 158 000 m3/deň. 

(15)	Spoločnosť Adato Energy, s.r.o. ako investor paroplynového cyklu sa rozhodla uvedenú situáciu riešiť vybudovaním vysokotlakového plynovodu s priamym pripojením na prepravnú sieť, pričom stavebníkom sa stala jej dcérska spoločnosť GasTrading, s.r.o..

(16)	Dňa 29.03.2006 požiadala spoločnosť GasTrading, s.r.o. Ministerstvo hospodárstva SR o vydanie osvedčenia o súlade investičného zámeru na vybudovanie distribučnej siete zemného plynu v lokalite Priemyselného parku s priamym pripojením na prepravnú sieť prevádzkovanú spoločnosťou SPP a.s., s dlhodobou koncepciou energetickej politiky, pričom distribučná sieť mala pokrývať potreby odberateľov zemného plynu nachádzajúcich sa v lokalite budovaného Priemyselného parku s možnosťou pripojenia aj pre odberateľov vstupujúcich do Priemyselného parku v druhej etape jeho rozširovania. Ministerstvo hospodárstva SR vydalo dňa 28.07.2006 rozhodnutie, ktorým osvedčilo súlad investičného zámeru na výstavbu distribučnej siete s dlhodobou koncepciou energetickej politiky SR. Toto rozhodnutie bolo 27.09.2006 potvrdené aj ministrom hospodárstva SR ako orgánom príslušným na konanie o rozklade. 

(17)	Dňa 31.03.2006 požiadala spoločnosť GasTrading, s.r.o. Divíziu Tranzitu spoločnosti  SPP, a.s. (ďalej len „Divízia Tranzit“) o stanovenie technických pripojovacích podmienok budúceho plynárenského zariadenia k prepravnej sieti SPP, a.s.. Podmienky pripojenia k prepravnej sieti zo strany SPP, a.s. boli stanovené 19.05.2006. V súlade s takto stanovenými podmienkami spoločnosť GasTrading, s.r.o. vybudovala plynovod s priamym pripojením na prepravnú sieť vrátane Pripojovacieho zariadenia v areáli vnútroštátnej prepúšťacej stanice Starý Hrádok. 

(18)	Prevádzkovateľ distribučnej siete, ktorý žiada o pripojenie svojej distribučnej siete k prepravnej sieti musí uzatvoriť s prevádzkovateľom prepravnej siete zmluvu o pripojení distribučnej siete k prepravnej sieti v súlade s § 41 ods. 6 písm. f) zákona č. 656/2004 Z. z. o energetike a o zmene niektorých zákonov v znení neskorších predpisov (ďalej len „zákon o energetike“). Z uvedeného dôvodu začali spoločnosti SPP – preprava, a.s. a GasTrading, s.r.o. rokovať o podmienkach uzatvorenia Dohody o prepojení a Zmluvy o pripojení, pričom návrh prvej z nich bol zo strany SPP – preprava, a.s. zaslaný spoločnosti GasTrading, s.r.o. dňa 18.10.2006 a návrh druhej dňa 10.11.2006. 

(19)	Ďalší návrh Zmluvy o pripojení bol zo strany SPP – preprava, a.s. predložený dňa 15.01.2007 a bol prezentovaný ako záverečný. Dňa 19.01.2007 bol štatutárnymi zástupcami spoločnosti GasTrading, s.r.o. podpísaný. Spoločnosť SPP – preprava, a.s. však tento návrh nepodpísala a dňa 21.01.2007 zaslala spoločnosti GasTrading, s.r.o. nový návrh Zmluvy o pripojení ako aj Prepojovacej dohody. Návrh Zmluvy o pripojení zo dňa 21.01.2007, na rozdiel od predchádzajúcich návrhov, obsahoval v článku IV. ustanovenie o odkúpení Pripojovacieho zariadenia vo vlastníctve spoločnosti GasTrading, s.r.o. a návrh kúpnej zmluvy.

(20)	Dňa 13.02.2007 sa uskutočnilo stretnutie zástupcov spoločností GasTrading, s.r.o. a SPP – preprava, a.s., na ktorom zástupcovia spoločnosti GasTrading, s.r.o. vyjadrili nesúhlas s odpredajom svojho majetku v priestoroch vnútroštátnej prepúšťacej stanice Starý Hrádok a navrhli nahradiť predaj majetku zriadením práva bezplatného užívania v prospech SPP – preprava, a.s. vrátane vecného bremena vstupu na príslušný majetok ako aj záväzku udržiavať daný majetok v prevádzkyschopnom stave na náklady spoločnosti GasTrading, s.r.o.. Zástupcovia SPP – preprava, a.s. naďalej trvali na odkúpení Pripojovacieho zariadenia s následnou fakturáciou poplatku za právo pripojenia k prepravnej sieti rovnajúceho sa výške nákladov vynaložených na odkúpenie a súvisiacich nákladov. Rozpor ohľadom vlastníctva Pripojovacieho zariadenia nebol odstránený ani na nasledujúcom rokovaní predstaviteľov SPP – preprava, a.s. a GasTrading, s.r.o. s pracovníkmi Úradu pre reguláciu sieťových odvetví dňa 26.02.2007.

(21)	Projekt paroplynového cyklu spoločnosti Slovintegra Energy, s.r.o. bol v tom čase vo finálnej fáze a spustenie jeho riadnej prevádzky bolo naplánované na 01.04.2007. Spoločnosť SPP – preprava, a.s. vo svojej korešpondencii, ako aj na rokovaní dňa 16.03.2007 naďalej trvala na požiadavke odkúpenia Pripojovacieho zariadenia.  Ako alternatívne riešenie ponúkla spoločnosť GasTrading, s.r.o. okrem zriadenia práva bezplatného užívania aj možnosť odpredaja predmetného zariadenia svojej materskej spoločnosti Slovintegra, a.s.. Z dôvodu časovej tiesne však spoločnosť GasTrading, s.r.o. pristúpila na podmienku odpredaja Pripojovacieho zariadenia a dňa 09.05.2007 podpísala Kúpnu zmluvu. V ten istý deň došlo zároveň k uzavretiu Zmluvy o pripojení a Dohody o zabezpečení prepojiteľnosti prepravnej siete a distribučnej siete.   

C. Relevantné trhy

(22)	V zmysle § 3 ods. 2 zákona je relevantný trh priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

(23)	Pre posúdenie zneužívania dominantného postavenia na relevantnom trhu úrad najskôr definoval relevantný trh. 

Tovarový relevantný trh

(24)	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov, pričom ustanovenie § 3 ods. 5 zákona vymedzuje vzájomne zastupiteľné tovary ako tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

(25)	Spoločnosť GasTrading, s.r.o. je prevádzkovateľom lokálnej distribučnej siete v areáli Priemyselného parku a zároveň dodávateľom zemného plynu pre odberateľov sídliacich v  Priemyselnom parku. Bez ohľadu na to, kto je dodávateľom zemného plynu pre spoločnosť GasTrading, s.r.o. (teda či je ním výrobca plynu, prevádzkovateľ podzemného zásobníka alebo iný dodávateľ plynu), na dopravenie zemného plynu ku koncovému odberateľovi potrebuje prevádzkovateľ lokálnej distribučnej siete prepojiť svoju sieť buď so sieťou iného distribútora alebo priamo s prepravnou sieťou. 

(26)	Technické požiadavky na prevádzku distribučnej siete vrátane jej vstupných bodov sú pritom dané požiadavkami odberu jednotlivých odberateľov. V Priemyselnom parku je najväčším odberateľom spoločnosť Slovintegra Energy, s.r.o., ktorá na výrobu tepla a elektrickej energie prostredníctvom paroplynového cyklu používa ako palivo zemný plyn. Paroplynový cyklus na svoju prevádzku potrebuje tlak minimálne na úrovni 4,2 MPa a kapacitu 480 000 m3/deň. Technické požiadavky tohto odberateľa sú teda pre danú lokálnu distribučnú sieť určujúce 
a existujúci prepojovací bod GT RS 6000/2/1-463 s distribučnou sieťou 
SPP - distribúcia, a.s. tieto požiadavky nedokázal naplniť, keďže jeho maximálny výstupný tlak predstavuje 0,4 MPa a technická kapacita je maximálne 158 000 m3/deň (pričom táto kapacita bola ďalej limitovaná v Dohode o vzájomnom prepojení medzi spoločnosťami GasTrading, s.r.o. a SPP – distribúcia, a.s. na 29 000 m3/deň). 

(27)	V § 2 písm. a) bod 12 zákona o energetike sa ustanovuje, že národnou prepravnou sieťou je sieť, ktorá prepravuje plyn na vymedzenom území. V zmysle 
§ 2 písm. c) bod 7 je prepravnou sieťou sieť kompresorových staníc a sieť vysokotlakových plynovodov, ktoré sú navzájom prepojené, s výnimkou ťažobnej siete. Prepojenie distribučnej siete priamo s prepravnou sieťou je možné s existujúcou alebo novovybudovanou prepravnou sieťou.

(28)	Prepravná sieť prevádzkovaná spoločnosťou SPP – preprava, a.s. začala svoju prevádzku pred 35 rokmi a prepravuje objem plynu zodpovedajúci približne jednej šestine spotreby Európskej únie. Pozostáva najmä z približne 2 300 km vysokotlakových potrubí navzájom poprepájaných kompresorovými stanicami (na území SR sa nachádzajú štyri). Má štyri vstupno-výstupné body: Baumgarten, Lanžhot, Veľké Kapušany a agregovaný Domáci bod. Kapacita prepravnej siete je približne 300 mil. m3/deň. 

(29)	Vybudovať nové energetické zariadenie, ktorým je aj prepravná sieť, možno v zmysle § 11 zákona o energetike iba na základe osvedčenia o súlade investičného zámeru s dlhodobou koncepciou energetickej politiky. Dlhodobú koncepciu energetickej politiky schvaľuje vláda SR na návrh Ministerstva hospodárstva SR. V platnej energetickej politike, ktorá bola uznesením vlády SR schválená dňa 11.01.2006, (pričom s jej aktualizáciou sa počíta v horizonte piatich rokov), nie je uvažované s výstavbou ďalšej prepravnej siete zemného plynu. Z toho je možné usudzovať, že Ministerstvo hospodárstva SR by žiadnemu subjektu žiadajúcemu o vydanie osvedčenia o súlade investičného zámeru na vybudovanie ďalšej prepravnej siete na území SR, teda ani spoločnosti GasTrading, s.r.o., takéto osvedčenie nevydalo. Z tohto dôvodu neprichádzalo pre spoločnosť GasTrading, s.r.o. do úvahy, aby si zakúpený plyn prepravila prostredníctvom novovybudovanej prepravnej siete, či už vlastnej alebo vybudovanej iným subjektom.

(30)	Jediným riešením, ako zabezpečiť prepravu zakúpeného zemného plynu do vstupného bodu distribučnej siete spoločnosti GasTrading, s.r.o. bolo využiť existujúcu prepravnú sieť SPP – preprava, a.s. a realizovať pripojenie k nej. 

(31)	Pripojením sa podľa Technických podmienok spoločnosti SPP – preprava, a.s. ako prevádzkovateľa prepravnej siete, ktorým určuje technické podmienky prístupu, pripojenia do prepravnej siete a prevádzkovania prepravnej siete (ďalej len „Technické podmienky“) rozumie súbor úkonov a činností vykonaných prevádzkovateľom prepravnej siete, ktoré sú nevyhnutné za účelom spojenia plynového zariadenia účastníka trhu s plynom a prepravnej siete.

(32)	Ako už bolo vyššie uvedené, spoločnosť GasTrading, s.r.o., ako prevádzkovateľ distribučnej siete, nemala inú možnosť ako zabezpečiť prepravu zakúpeného zemného plynu do vstupného bodu svojej distribučnej siete, iba využitím konkrétnej prepravnej siete SPP – preprava, a.s..  Preto aj službu pripojenia k prepravnej sieti potrebovala zabezpečiť výlučne vo vzťahu k tejto konkrétnej infraštruktúre a túto službu jej mohol poskytnúť jedine jej prevádzkovateľ, ktorým je spoločnosť 
SPP – preprava, a.s.. Preto je služba pripojenia k prepravnej sieti SPP – preprava, a.s. nezastupiteľná so službou pripojenia k akejkoľvek inej infraštruktúre. 

(33)	Úrad teda vymedzil tovarový relevantný trh ako trh poskytovania služby pripojenia k prepravnej sieti zemného plynu. 

II. Priestorový relevantný trh

(34)	Podľa ustanovenia § 3 ods. 6 zákona priestorový relevantný trh je vymedzený  územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

(35)	V súčasnosti sa na území SR v rámci prepravnej siete nachádzajú štyri vnútroštátne prepúšťacie stanice, a to sú prepojovacie body v Rimavskej Sobote, Starom Hrádku, Ivanke pri Nitre a Plaveckom Petri. Vo všetkých týchto štyroch prepojovacích bodoch sú technologické zariadenia, t.j. predovšetkým prietokové a tlakové regulačné a meracie stanice. V týchto bodoch je možné pripojiť distribučnú sieť zemného plynu k prepravnej sieti. 

(36)	Priemyselný park Levice – Géňa sa nachádza vo vzdialenosti približne 5 km 
od vnútroštátnej prepúšťacej stanice Starý Hrádok. Vybudovanie prepojenia na ktorýkoľvek iný prepojovací bod, by bolo pre spoločnosť GasTrading, s.r.o. ekonomicky neefektívne, pretože ostatné prepojovacie body sú od areálu Priemyselného parku vzdialenejšie. Z tohto dôvodu spoločnosť GasTrading, s.r.o. požiadala Ministerstvo hospodárstva SR o vydanie osvedčenia na vybudovanie distribučnej siete zemného plynu s priamym pripojením na prepravnú sieť práve v tomto konkrétnom prepojovacom bode. Stavať energetické zariadenie možno podľa § 11 zákona o energetike iba na základe osvedčenia o súlade investičného zámeru s dlhodobou koncepciou energetickej politiky. Keďže Ministerstvo hospodárstva SR vydalo predmetné osvedčenie spoločnosti GasTrading, s.r.o. na vybudovanie distribučnej siete s priamym pripojením na prepravnú sieť v prepojovacom bode Starý Hrádok, bola spoločnosť GasTrading, s.r.o. týmto rozhodnutím viazaná 
a nemohla svoj investičný zámer realizovať inak, ako pripojením sa na prepravnú sieť v lokalite vnútroštátnej prepúšťacej stanice Starý Hrádok. 

(37)	Keďže služba pripojenia k prepravnej sieti zemného plynu mohla byť poskytnutá len v areáli vnútroštátnej prepúšťacej stanice Starý Hrádok, úrad vymedzil priestorový relevantný trh územím vnútroštátnej prepúšťacej stanice Starý Hrádok.

(38)	Na základe vyššie uvedeného úrad definoval relevantný trh ako trh poskytovania služby pripojenia k prepravnej sieti zemného plynu na území vnútroštátnej prepúšťacej stanice Starý Hrádok. 

D. Dominantné postavenie

(39)	Podľa §  8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži 
a ktorí sa vzhľadom na svoju ekonomickú silu môžu správať nezávisle. 

(40)	Výlučným vlastníkom prepravnej siete zemného plynu na území SR je spoločnosť SPP, a.s.. Nájomnou zmluvou na nájom prepravnej siete a priľahlých pozemkov zo dňa ... (obchodné tajomstvo) (ďalej len „Nájomná zmluva“) prenajala spoločnosť SPP, a.s. prepravnú sieť a priľahlé pozemky s účinnosťou od ... (obchodné tajomstvo) spoločnosti SPP – preprava, a.s. na obdobie ... (obchodné tajomstvo). 

(41)	Prevádzkovateľom prepravnej siete je podľa § 2 písm. c) bod 15 zákona o energetike plynárenský podnik oprávnený na prepravu plynu podľa tohto zákona. Preprava plynu je podľa § 4 ods. 1 písm. b) zákona o energetike podnikaním v energetike, na ktoré sa podľa § 5 ods. 1 a ods. 2 písm. b) vyžaduje povolenie. Úrad pre reguláciu sieťových odvetví vydal s účinnosťou od 01.07.2006 povolenie 
č. 2006P 0071 na prepravu plynu pre spoločnosť SPP – preprava, a.s., na základe ktorého sa spoločnosť SPP – preprava, a.s. stala prevádzkovateľom prepravnej siete. Žiadna iná spoločnosť nemá a ani nikdy nemala na území SR povolenie na prepravu plynu. Na to, aby na trhu prepravy zemného plynu v SR pôsobili súčasne dvaja alebo viacerí podnikatelia, by bolo nutné, aby existovali dve alebo viac prepravných sietí. Nie je možné, aby pri existencii jednej prepravnej siete existovalo viac podnikateľov vykonávajúcich prepravu zemného plynu. 

(42)	Službu pripojenia k prepravnej sieti je schopný poskytnúť jedine účastník trhu 
s plynom, ktorý disponuje potrebnou infraštruktúrou a príslušným povolením na podnikanie v energetike. Infraštruktúrou potrebnou na poskytovanie služby pripojenia k prepravnej sieti je prepravná sieť, ktorú si tento účastník trhu s plynom buď sám vybuduje alebo si zoberie do nájmu existujúcu prepravnú sieť. Na vybudovanie prepravnej siete je potrebné vypracovať investičný zámer, ku ktorému, v prípade, že je v súlade s dlhodobou koncepciou energetickej politiky SR, vydá Ministerstvo hospodárstva SR osvedčenie o súlade. Keďže platná dlhodobá koncepcia energetickej politiky SR nepočíta v horizonte minimálne najbližších piatich rokov s budovaním novej prepravnej siete zemného plynu na území SR, nie je predpoklad, že by Ministerstvo hospodárstva SR akémukoľvek žiadateľovi takéto osvedčenie o súlade vydalo. V súčasnosti si teda žiadny subjekt na území SR nemôže vybudovať novú prepravnú sieť. 

(43)	Existujúca prepravná sieť, ktorá je vo vlastníctve spoločnosti SPP, a.s., bola Nájomnou zmluvou daná do nájmu spoločnosti SPP – preprava, a.s. na obdobie 
... (obchodné tajomstvo). Spoločnosť SPP – preprava, a.s. vznikla v dôsledku naplnenia zákonnej povinnosti v zmysle § 42 zákona o energetike odčleniť Divíziu Tranzit spoločnosti SPP, a.s. do samostatnej dcérskej spoločnosti. V nadväznosti na splnenie tejto povinnosti došlo aj k uzavretiu Nájomnej zmluvy. Z tohto dôvodu nebolo uzavretie Nájomnej zmluvy výsledkom rokovania spoločnosti SPP, a.s. s viacerými subjektmi. 

(44)	Keby v súčasnosti chcel na trh prepravy plynu vstúpiť nový subjekt, musel byť požiadať Úrad pre reguláciu sieťových odvetví o vydanie povolenia na podnikanie v energetike v oblasti prepravy plynu. Jednou z podmienok na vydanie tohto povolenia je podľa § 6 ods. 2 písm. c) zákona o energetike preukázanie technických predpokladov na vykonávanie činností, na ktoré žiada povolenie. Podľa § 1 ods. 1 Vyhlášky Úradu pre reguláciu sieťových odvetví č. 375/2005 Z. z., ktorou sa ustanovujú podrobnosti o požiadavkách na preukázanie technických predpokladov na podnikanie v energetike, požiadavkách na vzdelanie a na odbornú spôsobilosť, ako aj spôsob ich preukázania (ďalej len „Vyhláška č. 375/2005 Z. z.“), by žiadateľ musel preukázať vlastníctvo alebo iný právny vzťah k technologickej časti zariadenia na prepravu plynu. Keďže existujúcu prepravnú sieť už má v nájme spoločnosť 
SPP – preprava, a.s., nie je možné, aby v súčasnosti akýkoľvek iný subjekt túto podmienku splnil a získal tak povolenie Úradu pre reguláciu sieťových odvetví na podnikanie v oblasti prepravy plynu. Z uvedeného vyplýva, že spoločnosť 
SPP – preprava, a.s. nemá na trhu prepravy zemného plynu reálneho konkurenta 
a vstup potenciálnych konkurentov na tento trh je značne nepravdepodobný. 

(45)	Službu pripojenia k prepravnej sieti je oprávnený poskytnúť jedine plynárenský podnik oprávnený na prepravu plynu, ktorému v rámci prevádzkovania prepravnej siete vyplýva z § 41 ods. 6 zákona o energetike aj povinnosť pripojiť prevádzkovateľa distribučnej siete k prepravnej sieti. Z toho vyplýva, že pôsobenie na trhu poskytovania služby pripojenia k prepravnej sieti je neoddeliteľne spojené s pôsobením na trhu prepravy zemného plynu.  Bariéry vstupu na trh prepravy zemného plynu, ktoré sú na základe vyššie uvedeného veľmi vysoké, teda podmieňujú aj vstup na trh poskytovania služby pripojenia k prepravnej sieti. Spoločnosť SPP – preprava, a.s., ako subjekt, ktorý má na trhu prepravy plynu 
100 % trhový podiel, nie je preto vystavená podstatnej súťaži ani na trhu poskytovania služby pripojenia k prepravnej sieti a môže sa vzhľadom na svoju ekonomickú silu správať nezávisle. 

(46)	Samotné pripojenie k prepravnej sieti zemného plynu je v súčasnosti možné v štyroch prepojovacích bodoch, ktorými sú vnútroštátne prepúšťacie stanice, ktoré sú rovnako ako celá prepravná sieť v nájme spoločnosti SPP – preprava, a.s. na základe Nájomnej zmluvy. Službu pripojenia k prepravnej sieti v každej z týchto vnútroštátnych prepúšťacích staníc má teda výhradné právo a povinnosť poskytnúť spoločnosť SPP – preprava, a.s., z čoho vyplýva, že podnikateľ SPP – preprava, a.s. má na relevantnom trhu poskytovania služby pripojenia k prepravnej sieti zemného plynu na území vnútroštátnej prepúšťacej stanice Starý Hrádok dominantné postavenie. 

E. Konanie podnikateľa SPP – preprava, a.s. 

(47)	Spoločnosť GasTrading, s.r.o. sa prvýkrát písomne obrátila na Divíziu Tranzit listom zo dňa 31.03.2006, ktorým požiadala o stanovenie pripojovacích podmienok vysokotlakového plynovodu k prepravnej sieti. Keďže Divízia Tranzit na túto žiadosť nereagovala, dňa 04.05.2006 zaslala spoločnosť GasTrading, s.r.o. urgenciu, na základe ktorej jej Divízia Tranzit dňa 19.05.2006 vyhovela a stanovila obchodné a technické podmienky požadovaného pripojenia. Za účelom vyjasnenia vzájomných obchodných, prevádzkových a technických stanovísk riešenia pripojenia plynovodu DN 200 na TU Starý Hrádok sa dňa 25.05.2006 uskutočnilo stretnutie zástupcov spoločnosti GasTrading, s.r.o. a SPP,  a.s., na ktorom sa spomenulo, že zástupca SPP, a.s. preverí na príslušnej divízii SPP, a.s. možnosť prípadného odkúpenia Pripojovacieho zariadenia v budúcnosti. 

(48)	Po vybudovaní Pripojovacieho zariadenia spoločnosťou GasTrading, s.r.o. podľa technických požiadaviek stanovených spoločnosťou SPP, a.s., predložila spoločnosť SPP – preprava, a.s. dňa 18.10.2006 návrh Dohody o prepojení prepravnej a distribučnej siete a dňa 10.11.2006 obdržala spoločnosť GasTrading, s.r.o. aj návrh Zmluvy o pripojení. Zmluva o pripojení upravovala podmienky pripojenia distribučnej siete k prepravnej sieti, miesto a spôsob pripojenia, ako aj práva a povinnosti zmluvných strán. 

(49)	Ďalší návrh Zmluvy o pripojení zo dňa 15.01.2007 bol spoločnosťou GasTrading, s.r.o. podpísaný a obratom zaslaný spoločnosti SPP – preprava, a.s.. Napriek tomu, že GasTrading, s.r.o. bez výhrad akceptoval zmluvné podmienky navrhnuté spoločnosťou SPP – preprava, a.s., spoločnosť SPP – preprava, a.s. túto zmluvu nepodpísala a už 21.01.2007 zaslala nový návrh Zmluvy o pripojení. Tento už obsahoval ustanovenie, ktoré upravovalo odkúpenie Pripojovacieho zariadenia vybudovaného spoločnosťou GasTrading, s.r.o. a tiež návrh Kúpnej zmluvy. S takouto zmluvnou podmienkou spoločnosť GasTrading, s.r.o. nesúhlasila, čo jej zástupcovia prezentovali aj na stretnutí dňa 13.02.2007. Ustanovenie o predaji majetku navrhli nahradiť zriadením práva bezplatného užívania v prospech 
SPP – preprava, a.s. vrátane vecného bremena vstupu na príslušný majetok, ako aj záväzku udržiavať daný majetok v prevádzkyschopnom stave na náklady spoločnosti GasTrading, s.r.o.. Zástupcovia SPP – preprava, a.s. naďalej trvali na odkúpení Pripojovacieho zariadenia s následnou fakturáciou poplatku za právo pripojenia k prepravnej sieti rovnajúceho sa výške nákladov vynaložených na odkúpenie a súvisiacich nákladov. Keďže strany nedospeli k dohode, rozhodli sa spoločne obrátiť na Úrad pre reguláciu sieťových odvetví so žiadosťou o stanovisko k tejto otázke. 

(50)	Rokovanie zmluvných strán s pracovníkmi Úradu pre reguláciu sieťových odvetví sa uskutočnilo 26.02.2007. Zástupcovia spoločnosti SPP – preprava, a.s. opakovane prezentovali snahu okamžite odkúpiť Pripojovacie zariadenie od spoločnosti GasTrading, s.r.o., pričom prejavili záujem takýmto spôsobom postupovať aj v súvislosti s možnými prípadmi pripájania účastníkov trhu 
s plynom k prepravnej sieti v budúcnosti. Zástupcovia spoločnosti GasTrading, s.r.o. naopak prezentovali svoj záujem zachovať si vlastníctvo k Pripojovaciemu zariadeniu, pričom boli pripravení garantovať prístupové práva v prospech prevádzkovateľa prepravnej siete a poukázali aj na ekonomickú nevýhodnosť odpredaja Pripojovacieho zariadenia s ohľadom na dopad takejto transakcie na daňový základ a distribučné poplatky spoločnosti GasTrading, s.r.o.. Ani na tomto stretnutí zmluvné strany nedospeli k dohode a svoje odlišné stanoviská následne prezentovali aj v ďalšej vzájomnej korešpondencii. 

(51)	V liste zo dňa 05.03.2007 spoločnosť SPP – preprava, a.s. zdôvodnila svoju požiadavku odkúpenia Pripojovacieho zariadenia vo vlastníctve spoločnosti GasTrading, s.r.o. tým, že podľa § 41 ods. 6 písm. g) zákona o energetike je prevádzkovateľ prepravnej siete povinný zabezpečiť nediskriminačné zaobchádzanie so všetkými účastníkmi trhu. Preto navrhujú rovnaké riešenie ako v prípade spoločnosti SPP – distribúcia, a.s., ktorá ako jediný prevádzkovateľ distribučnej siete pripojený k prepravnej sieti, nie je vlastníkom žiadnych technických zariadení ako meracie a odovzdávacie stanice, ani takéto zariadenia neprevádzkuje. Spoločnosť SPP – preprava, a.s. taktiež poukázala na svoje povinnosti ako prevádzkovateľa prepravnej siete zabezpečovať spoľahlivé, bezpečné a efektívne prevádzkovanie prepravnej siete, zabezpečovať meranie prepraveného plynu, zriaďovať a prevádzkovať miesta na sledovanie kvality dodávok plynu, umožniť prístup účastníkovi trhu k určenému meradlu, atď. 

(52)	Spoločnosť GasTrading, s.r.o. navrhla ďalšie stretnutie, na ktorom mala záujem vyriešiť otázku prístupu spoločnosti SPP – preprava, a.s. k Pripojovaciemu zariadeniu prostredníctvom štandardnej nájomnej zmluvy a garantovaním všetkých práv prístupu spoločnosti SPP – preprava, a.s. k tomuto zariadeniu tak, aby bola zaistená bezpečnosť prevádzky prepravnej siete. Spoločnosť SPP – preprava, a.s. odmietla o uzavretí nájomnej zmluvy rokovať a následne sa vyjadrila, že ak bude spoločnosť GasTrading, s.r.o. nemenne trvať na svojom práve neodpredať zariadenie, ktoré vybudovala, bude sa spoločnosť SPP – preprava, a.s. zaoberať alternatívou, že v areáli vnútroštátnej prepúšťacej stanice Starý Hrádok vybuduje vlastné predradené pripojovacie zariadenie. Takúto možnosť spoločnosť 
SPP – preprava, a.s. prezentovala aj v liste zo dňa 15.03.2007.

(53)	Keďže spoločnosť SPP – preprava, a.s. svoju požiadavku odkúpiť Pripojovacie zariadenie v liste zo dňa 05.03.2007 odôvodnila tým, že ako prevádzkovateľ prepravnej siete je povinná zabezpečiť nediskriminačné zaobchádzanie 
so všetkými účastníkmi trhu, spoločnosť GasTrading, s.r.o. na rokovaní dňa 16.03.2007 navrhla odpredať predmetné zariadenie priamo svojej materskej spoločnosti Slovintegra, a.s.. Takýmto riešením by zostal zachovaný stav, ktorý chcela dosiahnuť spoločnosť SPP – preprava, a.s., aby ani jeden prevádzkovateľ distribučnej siete pripojený na prepravnú sieť nevlastnil pripojovacie zariadenie. Spoločnosť SPP – preprava, a.s. ani na toto riešenie nepristúpila.

(54)	Spoločnosť GasTrading, s.r.o., ktorá sa nachádzala v časovej tiesni vzhľadom na plán spustenia prevádzky paroplynového cyklu, pre ktorý mala byť dodávateľom zemného plynu a ktorého spustenie sa plánovalo na 1. apríl 2007, nakoniec na rokovaní dňa 26.04.2007 súhlasila s predajom Pripojovacieho zariadenia za podmienky, že SPP – preprava, a.s. poskytne spoločnosti GasTrading, s.r.o. dodatočný právny komfort v súvislosti s vlastníckym titulom (napr. predkupné právo pre GasTrading, s.r.o.). Dňa 09.05.2007 spoločnosť GasTrading, s.r.o. podpísala Kúpnu zmluvu. V ten istý deň došlo zároveň k uzavretiu Zmluvy o pripojení a Dohody o zabezpečení prepojiteľnosti prepravnej siete a distribučnej siete.    

F. Posúdenie konania podnikateľa SPP – preprava, a.s. 

(55)	Podľa ustanovenia § 8 ods. 2 písm. a) zákona je zneužitím dominantného postavenia na relevantnom trhu priame alebo nepriame vynucovanie neprimeraných cien alebo iných neprimeraných obchodných podmienok. 

Neprimeraná obchodná podmienka

(56)	Zmluva o pripojení k prepravnej sieti sa uzatvára na základe § 41 ods. 6 
písm. f) zákona o energetike. Tento zákon neustanovuje žiadne náležitosti, ktoré by táto zmluva mala obsahovať. V sektore plynárenstva je však obvyklé, aby jej obsahom boli najmä hlavné zodpovednosti, práva a povinnosti zmluvných strán, popis miesta pripojenia, vymedzenie vlastníckeho práva k zariadeniam súvisiacim 
s predmetom zmluvy, prevzatie rizika za prepravované objemy plynu ako aj základné technické a obchodné podmienky pripojenia. Zmluva zo dňa 15.01.2007, ktorú navrhla spoločnosť SPP – preprava, a.s. a s ktorou spoločnosť GasTrading, s.r.o. bez výhrad súhlasila a podpísala ju, obsahovala dohodu zmluvných strán o mieste a spôsobe pripojenia, realizácii pripojenia, nákladoch na pripojenie a o práve na možné odpojenie. Dohodnuté obchodné podmienky boli pre daný typ zmluvy obvyklé a žiadna z nich nebola predmetom sporu zmluvných strán. 

(57)	Už dva dni po podpísaní Zmluvy o pripojení spoločnosťou GasTrading, s.r.o. spoločnosť SPP – preprava, a.s. predložila nový návrh zmluvy, v ktorom podmienila jej uzavretie odkúpením Pripojovacieho zariadenia vo vlastníctve spoločnosti GasTrading, s.r.o., ktoré táto spoločnosť vybudovala na vlastné náklady za účelom pripojenia svojej distribučnej siete k prepravnej sieti. Svoju požiadavku spoločnosť SPP – preprava, a.s. zdôvodňovala potrebou zabezpečovať spoľahlivé, bezpečné a efektívne prevádzkovanie prepravnej siete, zabezpečiť nediskriminačné zaobchádzanie so všetkými účastníkmi trhu a tiež skutočnosťou, že pripojovacie zariadenia sú súčasťou prepravnej siete. 

(58)	Spoločnosť SPP – preprava, a.s. je podľa § 41 ods. 6 písm. a) zákona o energetike, ako prevádzkovateľ prepravnej siete, povinná zabezpečovať spoľahlivé, bezpečné a efektívne prevádzkovanie prepravnej siete. Prevádzkovanie prepravnej siete zahŕňa komplex navzájom nadväzujúcich činností, ktorých výsledkom má byť poskytovanie prístupu do siete a spoľahlivých prepravných služieb. Týmito činnosťami prevádzkovateľ prepravnej siete taktiež zabezpečuje plnenie svojich zákonných povinností, ktorými sú okrem iného aj dispečerské riadenie siete, riadenie kompresného výkonu a líniovej časti, zriaďovanie a prevádzkovanie meracích staníc, zabezpečovanie merania prepravovaného plynu vrátane jeho vyhodnocovania, zabezpečovanie vyvažovania prepravnej siete, systémové plánovanie a inžiniering, inšpekcie a kalibrácia, údržba a rozvoj prepravnej siete. 

(59)	Na vykonávanie uvedených činností potrebuje prevádzkovateľ prepravnej siete neobmedzený prístup ku všetkým jej súčastiam, vrátane pripojovacích zariadení, ktoré musia byť vybudované tak, aby umožnili zabezpečovanie bezpečného a spoľahlivého prevádzkovania prepravnej siete. Keďže za bezpečnosť a spoľahlivosť prevádzkovania prepravnej siete zodpovedá podľa zákona o energetike prevádzkovateľ prepravnej siete, spoločnosť GasTrading, s.r.o. vybudovala Pripojovacie zariadenie vo vnútroštátnej prepúšťacej stanici Starý Hrádok presne podľa požiadaviek a technických dispozícií zo strany spoločnosti 
SPP – preprava, a.s. tak, aby sa zabezpečila ochrana prepravnej siete a spoľahlivosť jej prevádzky, čo spoločnosť SPP – preprava, a.s. v priebehu správneho konania nespochybnila. 

(60)	Žiadne doposiaľ existujúce pripojovacie zariadenie na prepravnej sieti spoločnosť SPP – preprava, a.s. nevlastní. Tieto zariadenia len prevádzkuje na základe Nájomnej zmluvy so spoločnosťou SPP, a.s.. Zmluvný nájomný vzťah medzi SPP – preprava, a.s. a SPP, a.s. plne umožňuje plnenie všetkých právnych povinností spoločnosti SPP – preprava, a.s. ako prevádzkovateľa prepravnej siete, vrátane investícií potrebných na údržbu a rozvoj siete, pričom pozícia spoločnosti SPP – preprava, a.s. je pomerne silná vzhľadom na množstvo špecifických práv k predmetu nájmu, ktoré spoločnosti SPP – preprava, a.s. zaručuje predmetná zmluva. Spoločnosť GasTrading, s.r.o. navrhla rovnaké usporiadanie zmluvných vzťahov aj v jej prípade, s cieľom, aby vzťah zmluvných strán bol taký istý, ako vzťah v prípade ostatných pripojovacích zariadení na prepravnej sieti. Za týmto účelom opakovane deklarovala, že je pripravená poskytnúť spoločnosti SPP – preprava, a.s. všetky práva k Pripojovaciemu zariadeniu, ktoré súvisia s prevádzkovaním tohto zariadenia a ktoré sú obdobné právam, ktoré spoločnosť SPP – preprava, a.s. má od vlastníka ostatných pripojovacích zariadení na prepravnej sieti. 

(61)	Z vyššie uvedených skutočností vyplýva, že na zabezpečenie spoľahlivého, bezpečného a efektívneho prevádzkovania prepravnej siete, nepotrebuje jej prevádzkovateľ vlastniť prepravnú sieť ani žiadnu jej súčasť. Spoločnosť 
SPP – preprava, a.s. dokáže bezpečne a spoľahlivo zabezpečovať prevádzku všetkých pripojovacích zariadení, ktoré prevádzkuje, aj napriek tomu, že nie je ich vlastníkom. Nie je teda odôvodnený predpoklad, že by v prípade zachovania Pripojovacieho zariadenia vo vlastníctve spoločnosti GasTrading, s.r.o., s garantovaním neobmedzeného prístupu k tomuto zariadeniu pre spoločnosť 
SPP – preprava, a.s.,  bolo ohrozené bezpečné, spoľahlivé a efektívne prevádzkovanie prepravnej siete. Je teda zrejmé, že pre prevádzkovanie prepravnej siete nie je vlastníctvo pripojovacieho zariadenia nevyhnutné.

(62)	Spoločnosť SPP – preprava, a.s. ako ďalšie zdôvodnenie svojej požiadavky na odkúpenie Pripojovacieho zariadenia uviedla povinnosť prevádzkovateľa prepravnej siete zabezpečiť nediskriminačné zaobchádzanie so všetkými účastníkmi trhu. Poukázala na skutočnosť, že ani doposiaľ jediný prevádzkovateľ distribučnej siete pripojený k prepravnej sieti, ktorým je spoločnosť SPP – distribúcia, a.s., nie je vlastníkom žiadnych pripojovacích zariadení. Preto aj v prípade spoločnosti GasTrading, s.r.o. ako prevádzkovateľa distribučnej siete pripojenej na prepravnú sieť navrhujú situáciu riešiť rovnako a teda žiadajú, aby ani spoločnosť GasTrading, s.r.o. nevlastnila žiadne pripojovacie zariadenia. 

(63)	Povinnosť zabezpečiť nediskriminačné zaobchádzanie so všetkými účastníkmi trhu vyplýva spoločnosti SPP – preprava, a.s. z § 41 ods. 6 písm. g) zákona o energetike. Toto ustanovenie má zabezpečiť, aby prevádzkovateľ prepravnej siete pristupoval ku všetkým účastníkom trhu s plynom, s ktorými vstupuje do zmluvných vzťahov, rovnako, teda aby ich pri zhodnom alebo porovnateľnom plnení neznevýhodňoval. Rovnaký prístup ku svojim zmluvným partnerom sa pritom má týkať tovarov a služieb, ktoré SPP – preprava, a.s. svojim zmluvným partnerom poskytuje a obchodných podmienok, ktoré sú predmetom ich zmluvného vzťahu. 

(64)	V prípade spoločnosti GasTrading, s.r.o. bolo predmetom ich zmluvného vzťahu  pripojenie k prepravnej sieti. Ak chcela spoločnosť SPP – preprava, a.s. dodržať uvedené ustanovenie zákona o energetike o nediskriminácii, mala teda postupovať 
v porovnateľných situáciách rovnako alebo obdobne, čiže žiadať od spoločnosti GasTrading, s.r.o. len také zmluvné povinnosti a poskytovať mu len také zmluvné práva, aké má so spoločnosťou SPP – preprava, a.s. dohodnuté iný účastník trhu s plynom, ktorý je porovnateľným zmluvným partnerom. 

(65)	Nediskriminácia účastníkov trhu s plynom sa pritom týka poskytovania služby, ktorá je predmetom daného zmluvného vzťahu, teda v prípade spoločnosti GasTrading, s.r.o. pripojenia k prepravnej sieti, nie však majetkových pomerov jednotlivých obchodných partnerov spoločnosti SPP – preprava, a.s. Účelom rovnakého zaobchádzania nie je dosiahnuť, aby všetci zmluvní partneri prevádzkovateľa prepravnej siete plynu mali rovnaké majetkové pomery, alebo aby jedna z konkurujúcich si spoločností nevlastnila viac aktív ako iná spoločnosť. Majetkové pomery a vlastnícke vzťahy zmluvných partnerov spoločnosti 
SPP – preprava, a.s. nie sú pre rovnaké zaobchádzanie s nimi rozhodujúce. Spoločnosť SPP – preprava, a.s. má zabezpečiť rovnosť zaobchádzania s týmito účastníkmi trhu s plynom, bez ohľadu na to, aký hmotný, či nehmotný majetok tieto spoločnosti vlastnia a má konať tak, aby žiadneho zo svojich obchodných partnerov svojim vlastným konaním a prostredníctvom obchodných podmienok neznevýhodňovala. Nedotknuteľnosť vlastníckeho práva vyplýva každému aj z čl. 20 Ústavy SR.

(66)	Spoločnosť GasTrading, s.r.o. bola ochotná pristúpiť na argumentáciu spoločnosti SPP – preprava, a.s. a odpredať predmetné Pripojovacie zariadenie svojej materskej spoločnosti Slovintegra, a.s., čím by splnila požiadavku spoločnosti SPP – preprava, a.s., aby žiadny z prevádzkovateľov distribučnej siete pripojený priamo na prepravnú sieť, nevlastnil pripojovacie zariadenie. Tento svoj návrh prezentovala na rokovaní so spoločnosťou SPP - preprava, a.s. dňa 16.03.2007. Ani na takéto riešenie však spoločnosť SPP - preprava, a.s. nepristúpila a naďalej zotrvávala na svojej požiadavke odkúpiť Pripojovacie zariadenie. De facto tým svoju argumentáciu, dosiahnuť rovnosť vo vlastníctve pripojovacích zariadení medzi spoločnosťami GasTrading, s.r.o. a SPP – distribúcia, a.s., sama poprela, keďže nesúhlasila s postupom, ktorý by ňou požadovaný stav zabezpečil. Táto skutočnosť poukazuje na to, že argumentácia zákazom diskriminácie bola len účelovým tvrdením a nie skutočným dôvodom, prečo spoločnosť SPP – preprava, a.s. požadovala odkúpenie Pripojovacieho zariadenia.

(67)	Spoločnosť SPP – preprava, a.s. ďalej odôvodňovala svoju požiadavku odkúpenia Pripojovacieho zariadenia skutočnosťou, že toto zariadenie musí byť inštalované na prepravnej sieti pred miestom pripojenia, teda pred miestom, v ktorom sú prepojené dve siete. Toto zariadenie teda tvorí súčasť prepravnej siete a z toho dôvodu by nemalo byť vo vlastníctve prevádzkovateľa pripojenej distribučnej siete. 

(68)	Technické podmienky spoločnosti SPP – preprava, a.s. ako prevádzkovateľa prepravnej siete účinné odo dňa 01.01.2006 v bode 3.3.1 definujú miesto pripojenia k prepravnej sieti ako miesto zvaru alebo umiestnenia príruby za poslednou uzatváracou armatúrou v smere od prepravnej siete. Keďže prepojovací bod tvorí hranicu medzi prepravnou sieťou a pripojenou distribučnou sieťou a keďže pripojovacie zariadenia sú umiestnené pred miestom pripojenia, tvoria súčasť prepravnej siete. 

(69)	Žiadny právny predpis platný v posudzovanom čase však neustanovoval, kto má byť  vlastníkom prepravnej siete, ani to, že prepravnú sieť vrátane všetkých jej súčastí môže vlastniť len jeden subjekt. Práve naopak, zákon o energetike v § 6 
ods. 2 písm. c) ustanovuje, že jednou z podmienok na vydanie povolenia na podnikanie v energetike je preukázanie technických predpokladov na vykonávanie činností, na ktoré žiada povolenie, pričom v zmysle Vyhlášky č. 375/2005 Z. z. to zahŕňa aj preukázanie vlastníctva alebo iného právneho vzťahu k technologickej časti zariadenia na prepravu plynu. Zákon teda pripúšťa, aby prepravnú sieť alebo jej časť vlastnil aj iný subjekt ako prevádzkovateľ prepravnej siete. 

(70)	Na základe uvedeného podmienka odkúpenia Pripojovacieho zariadenia 
vo vlastníctve spoločnosti GasTrading, s.r.o. nevyplýva spoločnosti 
SPP – preprava, a.s. zo žiadneho právneho predpisu, ide nad rámec obvyklých zmluvných podmienok v rámci pripájania distribučnej siete k prepravnej sieti a spoločnosť SPP – preprava, a.s. nepreukázala žiadne objektívne zdôvodnenia svojej požiadavky. Uvedená podmienka nemá žiaden vzťah s cieľom zmluvy a nie je nevyhnutná pre dosiahnutie cieľa zmluvy a bezpečnosť a spoľahlivosť prevádzky prepravnej siete je možné zabezpečiť aj iným, menej reštrikčným spôsobom. Z týchto dôvodov úrad považuje požiadavku  spoločnosti SPP - preprava, a.s. za neprimeranú obchodnú podmienku.

II. Vynucovanie

(71)	Spoločnosti, ktoré majú dominantné postavenie na trhu, si za určitých okolností vynucujú alebo ukladajú také zmluvné podmienky, na ktorých by firmy bez dominantného postavenia nemohli trvať, alebo by si ich nemohli vynucovať v takom rozsahu. Takéto správanie je dôsledkom trhovej sily dominantných spoločností a ich nezávislosti od ostatných hráčov na trhu. 

(72)	Požiadavku odkúpenia Pripojovacieho zariadenia spoločnosť SPP – preprava, a.s. prvýkrát predložila v návrhu Zmluvy o pripojení zo dňa 21.01.2007. Túto požiadavku opakovane predkladala aj v ďalších návrhoch Zmluvy o pripojení a trvala na jej splnení aj pri následných rokovaniach dňa 13.02.2007, 26.02.2007 a 16.03.2007 a tiež v korešpondencii so spoločnosťou GasTrading, s.r.o. (listy zo dňa 05.03.2007 a 15.03.2007 a e-mailová komunikácia zo dňa 09.03.2007 a 15.03.2007). Ako už bolo vyššie uvedené, túto požiadavku zdôvodňovala potrebou zabezpečovať spoľahlivé, bezpečné a efektívne prevádzkovanie prepravnej siete, zabezpečiť nediskriminačné zaobchádzanie so všetkými účastníkmi trhu a tiež skutočnosťou, že pripojovacie zariadenia sú súčasťou prepravnej siete. Spoločnosť GasTrading, s.r.o. v snahe vyriešiť situáciu tak, aby sa vyhovelo záujmom obidvoch zmluvných strán, navrhovala alternatívne riešenia. 

(73)	Na rokovaní dňa 13.02.2007 spoločnosť GasTrading, s.r.o. navrhla nahradiť predaj Pripojovacieho zariadenia zriadením práva bezplatného užívania v prospech spoločnosti SPP – preprava, a.s. vrátane vecného bremena vstupu na príslušný majetok, ako aj záväzku udržiavať daný majetok v prevádzkyschopnom stave na vlastné náklady.   Spoločnosť SPP – preprava, a.s.  takéto riešenie odmietla a trvala na odkúpení Pripojovacieho zariadenia. Následne spoločnosť SPP – preprava, a.s. predložila v liste zo dňa 05.03.2007 nové odôvodnenie svojej požiadavky, ktoré spočívalo v povinnosti zabezpečiť nediskriminačné zaobchádzanie so všetkými účastníkmi trhu. Na rokovaní dňa 16.03.2007 spoločnosť GasTrading, s.r.o. preto ako ďalšiu alternatívu navrhla odpredať Pripojovacie zariadenie spoločnosti Slovintegra, a.s., čím by sa dosiahol stav požadovaný spoločnosťou SPP – preprava, a.s., a to aby žiadny prevádzkovateľ distribučnej siete pripojenej k prepravnej sieti nevlastnil pripojovacie zariadenia. Ani na toto riešenie spoločnosť SPP – preprava, a.s. nepristúpila.

(74)	V korešpondencii počnúc dňom 15.03.2007 spoločnosť SPP – preprava, a.s. prezentovala svoje nové stanovisko, že v prípade, ak spoločnosť GasTrading, s.r.o. bude aj naďalej trvať na svojom práve neodpredať Pripojovacie zariadenie, bude sa spoločnosť SPP – preprava, a.s. zaoberať alternatívou, že ukončí prepravnú sieť vybudovaním vlastných predradených zariadení. Pritom sa odvolávala na Úrad pre reguláciu sieťových odvetví, ktorý podľa ich tvrdenia takýto postup navrhol. Toto tvrdenie spoločnosti SPP – preprava, a.s. však neskôr Úrad pre reguláciu sieťových odvetví v liste zo dňa 03.04.2007 označil za nepravdivé. 

(75)	Vybudovanie nového predradeného pripojovacieho zariadenia by znamenalo zmarenie investície spoločnosti GasTrading, s.r.o. v hodnote cca. ... (obchodné tajomstvo). Vedľa existujúceho pripojovacieho zariadenia by totiž došlo k vybudovaniu paralelného zariadenia, čím by už vybudované zaradenie stratilo svoje opodstatnenie. Na takýto postup spoločnosti SPP – preprava, a.s. pritom neexistoval objektívny dôvod, pretože existujúce Pripojovacie zariadenie bolo spoločnosťou GasTrading, s.r.o. vybudované presne podľa dispozícií a technických podmienok spoločnosti SPP – preprava, a.s. a teda bolo plne schopné plniť svoj účel. 

(76)	Budovanie paralelného pripojovacieho zariadenia spoločnosťou 
SPP – preprava, a.s. by znamenalo ďalší časový posun v procese pripájania distribučnej siete spoločnosti GasTrading, s.r.o. k prepravnej sieti, pričom už v čase prezentovania tohto zámeru spoločnosťou SPP – preprava, a.s. sa spoločnosť GasTrading, s.r.o. nachádzala v časovej tiesni. Realizácia pripojenia mala byť časovo zhodná s dokončením stavieb budúcich odberateľov zemného plynu v priemyselnom parku, predovšetkým s dokončením paroplynového cyklu ako najväčšieho odberateľa, pričom táto skutočnosť bola spoločnosti 
SPP – preprava, a.s. známa. Omeškanie pripojenia distribučnej siete spoločnosti GasTrading, s.r.o. k prepravnej sieti by znamenalo riziko vzniku škôd, ktoré mohla spoločnosť GasTrading, s.r.o. utrpieť z titulu nedodržania svojich záväzkov dodať zemný plyn svojim novým odberateľom v areáli Priemyselného parku. 

(77)	Budovanie nového paralelného pripojovacieho zariadenia v čase, keď na to neexistovala reálna potreba, pretože existujúce Pripojovacie zariadenie plne vyhovovalo požiadavkám pripojenia, nemožno hodnotiť inak ako účelové, 
s cieľom zvýšiť tlak na spoločnosť GasTrading, s.r.o. na odpredaj ich majetku. 

(78)	Nemožno prijať ani argumentáciu spoločnosti SPP – preprava, a.s., že takýmto postupom by sa dosiahol súlad s existujúcim právnymi požiadavkami a technickými podmienkami špecifikovanými v jej Prevádzkovom poriadku. Prevádzkový poriadok prevádzkovateľa prepravnej siete SPP, a.s. platný v tom čase upravoval len prístup do prepravnej siete a prepravu plynu, nie však pripojenie k prepravnej sieti. Podmienky pripojenia k prepravnej sieti riešia Technické podmienky spoločnosti 
SPP – preprava, a.s., z ktorých, rovnako ako ani zo žiadneho právneho predpisu, však nevyplýva, že by vlastníkom pripojovacieho zariadenia musel byť jeho prevádzkovateľ, alebo že by prepravnú sieť vrátane všetkých jej súčastí musel vlastniť jeden subjekt. Navyše súčasná energetická legislatíva je koncipovaná na princípe zamedzenia budovania paralelných energetických zariadení.

(79)	Opakované predkladanie požiadaviek na odkúpenie Pripojovacieho zariadenia, ako aj neakceptovanie žiadnych alternatívnych kompromisných riešení 
zo strany spoločnosti GasTrading, s.r.o. poukazuje na to, že spoločnosť 
SPP – preprava, a.s. sa snažila vyvíjať tlak na spoločnosť GasTrading, s.r.o., aby táto pristúpila na obchodnú podmienku, ktorú úrad vyhodnotil ako neprimeranú. O skutočnosti, že uzavretie Zmluvy o pripojení a Dohody o prepojení bolo podmienené uzavretím Kúpnej zmluvy na predaj Pripojovacieho zariadenia svedčí aj to, že po niekoľkomesačných neúspešných rokovaniach boli Zmluva o pripojení  a Dohoda o prepojení uzavreté až v deň, keď spoločnosť GasTrading, s.r.o. pod tlakom okolností pristúpila na predaj Pripojovacieho zariadenia a podpísala Kúpnu zmluvu.

(80)	Na základe vyššie uvedeného úrad dospel k záveru, že spoločnosť 
SPP – preprava, a.s. v súvislosti s rokovaním o pripojení distribučnej siete spoločnosti GasTrading, s.r.o. k prepravnej sieti zemného plynu a uzatváraním Zmluvy o pripojení a Dohody o prepojení vynucovala neprimeranú obchodnú podmienku a tým zneužila svoje dominantné postavenie podľa § 8 ods. 2 písm. a) zákona. 

G. Námietky účastníka konania

(81)	Účastník konania v liste zo dňa 23.04.2007 uviedol, že sa domnieva, že úrad sa dopustil viacerých vážnych pochybení súvisiacich s porušením zásady aktívnej súčinnosti účastníkov konania podľa § 3 ods. 2 správneho poriadku, ako aj porušením ústavného práva na obhajobu ako súčasť práva na súdnu a inú právnu ochranu, najmä podľa čl. 46 ods. 1, čl. 48 ods. 2 a čl. 50 ods. 3 Ústavy SR tým, že o začatí prešetrovania na trhu neinformoval spoločnosť SPP – preprava, a.s. ako dotknutý subjekt a nedal mu tak možnosť vyjadriť sa k podkladu na začatie správneho konania. 

(82)	Ustanovenie § 3 ods. 2 správneho poriadku ukladá úradu povinnosť postupovať v konaní v úzkej súčinnosti s účastníkmi konania, zúčastnenými osobami 
a inými osobami, ktorých sa konanie týka, a dať im vždy príležitosť, aby mohli svoje práva a záujmy účinne obhajovať, najmä sa vyjadriť k podkladu rozhodnutia, 
a uplatniť svoje návrhy. Túto svoju povinnosť úrad dodržal, keď v oznámení o začatí konania účastníka konania informoval, že má právo nazerať do spisov, robiť si z nich výpisy, odpisy a dostať kópie spisov alebo dostať informáciu zo spisov iným spôsobom, má právo navrhovať dôkazy, ich doplnenie a klásť svedkom a znalcom otázky ako aj navrhovať na podporu svojich tvrdení dôkazy, ktoré sú mu známe a dať sa v konaní zastupovať advokátom alebo iný zástupcom. Rovnako v priebehu celého správneho konania tieto práva účastníka konania úrad zabezpečoval a konal v úzkej súčinnosti s účastníkom konania, čo vyplýva aj z obsahu spisu, z ktorého je zrejmé, že účastník konania tieto svoje práva aktívne využíval, napr. prostredníctvom nazerania do spisu, robenia si kópii obsahu spisu ako aj podávaním ústnych a písomných vyjadrení v priebehu konania. Účastník konania tak mal po celý čas zabezpečený prístup ku všetkým podkladom, ktoré  tvoria podklad pre rozhodnutie úradu, či už boli získané v rámci prešetrovania na trhu alebo v rámci správneho konania a ku všetkým dôkazom sa tiež mohol vyjadriť v odpovedi na výzvu pred vydaním rozhodnutia. 

(83)	Spoločnosť SPP – preprava, a.s. vyslovila počas správneho konania právny názor, podľa ktorého je pôsobnosť úradu v tejto veci vylúčená v súlade s ustanovením § 2 ods. 6 zákona, podľa ktorého sa tento zákon nevzťahuje na prípady obmedzovania súťaže, ktorých posudzovanie patrí do pôsobnosti iného orgánu, ktorý zabezpečuje ochranu súťaže podľa osobitného predpisu a keďže povinnosti prevádzkovateľa prepravnej siete, vrátane povinnosti pripojiť prevádzkovateľa distribučnej siete k prepravnej sieti, sú upravené v zákone o energetike a dohľad nad dodržiavaním tohto zákona vykonávajú osobitné orgány, ktorými sú Úrad pre reguláciu sieťových odvetví a Štátna energetická inšpekcia, úrad nemá v tejto veci kompetenciu konať. 

(84)	Ustanovenie § 2 ods. 6 zákona má vyjasniť kompetencie úradu ako aj zabezpečiť, aby v rovnakej veci nekonali súčasne dva orgány. V týchto medziach ustanovuje, že v tých konkrétnych prípadoch obmedzovania súťaže, v ktorých má kompetenciu konať a vec posúdiť iný orgán, úrad kompetenciu stráca. Úrad pre reguláciu sieťových odvetví dokáže zabezpečiť ochranu hospodárskej súťaže napr. v prípadoch odmietnutia pripojiť distribučnú sieť k prepravnej sieti, tento prípad obmedzovania súťaže však úrad v tomto správnom konaní neposudzoval, pretože v takomto prípade by podľa § 2 ods. 6 zákona nemal kompetenciu konať.  Úrad v tomto správnom konaní posudzoval postup spoločnosti SPP – preprava, a.s. pri uzatváraní Zmluvy o pripojení podľa § 8 ods. 2  písm. a) zákona, teda či došlo
zo strany spoločnosti SPP – preprava, a.s. k vynucovaniu neprimeraných obchodných podmienok. Zákon o regulácii v sieťových odvetviach, ani iné právne predpisy upravujúce pôsobnosť Úradu pre reguláciu v sieťových odvetviach, neobsahujú žiadne ustanovenie, ktoré by umožňovalo Úradu pre reguláciu sieťových odvetví konať a rozhodovať vo veci vynucovania neprimeraných obchodných podmienok v zmluve a dosiahnuť tak ochranu hospodárskej súťaže pokiaľ k takémuto konaniu dominanta na trhu dôjde. Túto kompetenciu má výlučne úrad, ktorý ako jediný môže zabezpečiť, aby v takomto prípade podnikatelia neobmedzovali súťaž. 

(85)	Účastník konania vo svojom liste zo dňa 23.04.2007 tiež uvádza, pod ochranou hospodárskej súťaže nemožno rozumieť akúkoľvek intervenciu v prospech ochrany obchodných záujmov jednotlivých súťažiteľov a zásahy voči jednotlivým podnikateľom majú byť využívané len v prípadoch oslabovania súťaže na relevantnom trhu, ktorej dôsledkom sú alebo by mohli byť poškodzovaní spotrebitelia. 

(86)	Úrad v tomto správnom konaní nekonal v záujme jednotlivého súťažiteľa, ale v súlade so zákonom postupoval voči spoločnosti, ktorá vynucovaním neprimeranej obchodnej podmienky zneužila svoje dominantné postavenie na trhu. Spoločnosť SPP – preprava, a.s. trvala na podmienke, ktorá bola pre spoločnosť GasTrading, s.r.o. neprijateľná, v dôsledku čoho odďaľovala uzavretie Zmluvy o pripojení distribučnej siete GasTradingu, s.r.o. k svojej prepravnej sieti a Dohody o prepojení 
a svojim konaním tak spôsobovala hrozbu, že spotrebitelia, ktorými sú odberatelia plynu spoločnosti GasTrading, s.r.o. v Priemyselnom parku nebudú mať včas a riadne zabezpečené dodávky plynu pre potreby svojho podnikania. V dôsledku výpadku výroby a následného nedodržania záväzkov voči ich obchodným partnerom im tak hrozil vznik škôd. Konaním SPP – preprava, a.s. by tak boli poškodení nielen priami odberatelia plynu od spoločnosti GasTrading, s.r.o., ale aj ďalší spotrebitelia, ktorými sú v tomto prípade ich obchodní partneri. 

(87)	Vo vyjadrení k výzve pred vydaním rozhodnutia účastník konania poukazuje na nevyhnutnosť jednoty vlastníctva k plynárenským zariadeniam tvoriacim prepravnú sieť ako na predpoklad na splnenie povinnosti prevádzkovateľa prepravnej siete zabezpečiť jej bezpečnú a spoľahlivú prevádzku. Ako už bolo vyššie uvedené, na zabezpečenie spoľahlivého, bezpečného a efektívneho prevádzkovania prepravnej siete, nepotrebuje jej prevádzkovateľ vlastniť prepravnú sieť ani žiadnu jej súčasť. Rovnako úrad poukázal na to, že žiadny právny predpis neustanovuje, že prepravnú sieť môže vlastniť len jeden subjekt, úrad sa preto nemôže stotožniť s tvrdením účastníka konania o nevyhnutnosti jednoty vlastníctva prepravnej siete pre potreby splnenia zákonných povinností prevádzkovateľa prepravnej siete. Jednota vlastníctva nie je zabezpečená ani v súčasnosti, keďže vlastníkom Pripojovacieho zariadenia nie je spoločnosť SPP, a.s.. Spoločnosť SPP – preprava, a.s. si teda pod zámienkou presadzovania jednoty vlastníctva vynucovala splnenie podmienky, ktorá požadovanú jednotu nezabezpečila.

(88)	Účastník konania sa ďalej odvoláva na tzv. koncept, v rámci ktorého náklady na investíciu do prepravnej siete znáša investor, ktorý ju vyvolal, pričom výsledok takejto investície má patriť pôvodnému vlastníkovi alebo prevádzkovateľovi prepravnej siete bez toho, aby bol povinný nahradiť jej náklady dotknutému investorovi. Zákonnosť tohto konceptu opiera účastník konania o Prevádzkový poriadok a Pravidlá trhu s plynom, ktoré v čase pripájania distribučnej siete spoločnosti GasTrading, s.r.o. k prepravnej sieti neboli platné. Pravidlá trhu s plynom hovoria len o tom, že pripojovacie zariadenia sú súčasťou prepravnej siete, neurčujú však, kto môže byť ich vlastníkom, keďže nehovoria ani to, že vlastníkom prepravnej siete môže byť len jeden subjekt. 

(89)	Prevádzkový poriadok, na ktorý sa spoločnosť SPP – preprava, a.s. odvoláva, bol schválený rozhodnutím Úradu pre reguláciu sieťových odvetví 
č. 0003/2007/04/PP vydaným dňa 16.05.2007, teda v čase po uzatvorení Kúpnej zmluvy, možno teda predpokladať, že zapracovaním ustanovení pod bodom 7.3.2. sa spoločnosť SPP – preprava, a.s. snažila dodatočne potvrdiť stav, ktorý dosiahla vynútením neprimeranej obchodnej podmienky.

(90)	Prevádzkový poriadok spoločnosti SPP – preprava, a.s. napriek tomu, že bol schválený Úradom pre reguláciu sieťových odvetví, nie je všeobecne záväzným právnym predpisom a nesmie odporovať Ústave SR a ďalším právnym predpisom. Keďže Ústava SR chráni vlastnícke právo každého rovnako a zákon o energetike ani iný právny predpis neustanovuje, kto má byť vlastníkom pripojovacích zariadení, nemôže tak urobiť ani spoločnosť SPP – preprava, a.s. svojím Prevádzkovým poriadkom a nad rámec zákona a Ústavy SR obmedzovať vlastnícke právo prevádzkovateľov pripojených plynárenských zariadení. Rovnako nie je možné odvodzovať vznik vlastníckeho práva od ustanovenia § 58 zákona o energetike, ktoré 
s problematikou vybudovania pripojovacieho zariadenia nijako nesúvisí. Toto ustanovenie upravuje úhradu nákladov na preložku plynárenského zariadenia, teda postup v konkrétnej situácii a nie právne princípy, ktoré by bolo možné analogicky použiť v podobných prípadoch. 

(91)	Navyše, pri striktnom výklade ustanovenia bodu 7.3.2. Prevádzkového poriadku spoločnosti SPP – preprava, a.s., ktorý hovorí, že prevádzkovateľ pripojeného plynárenského zariadenia nemá vlastnícke právo ani žiadne iné právo k prepravnej sieti ani ktorejkoľvek jej časti, by spoločnosť SPP – preprava, a.s. musela pripustiť možnosť, že vlastnícke právo k pripojovaciemu zariadeniu môže mať akýkoľvek iný subjekt okrem prevádzkovateľa pripojeného plynárenského zariadenia (v tomto prípade spoločnosť GasTrading, s.r.o. ako prevádzkovateľ distribučnej siete pripojenej k prepravnej sieti), teda aj spoločnosť Slovintegra, a.s.. Návrh spoločnosti GasTrading, s.r.o. odpredať Pripojovacie zariadenia spoločnosti Slovintegra, a.s., rovnako ako aj jej ďalšie návrhy, však spoločnosť SPP – preprava, a.s. zamietla.

(92)	Úrad neprejudikuje neplatnosť zmlúv, tak ako to tvrdí vo svojom vyjadrení k výzve pred vydaním rozhodnutia spoločnosť SPP – preprava, a.s.. Úrad len v súlade so svojimi zákonnými kompetenciami posudzuje konkrétne konanie účastníka konania a jeho prípadný rozpor s ustanoveniami zákona. K platnosti alebo neplatnosti Kúpnej zmluvy sa úrad v tomto konaní nevyjadruje, pretože tak môže urobiť len príslušný súd.

(93)	Úrad počas správneho konania zistil presne a úplne skutočný stav veci a za týmto účelom si obstaral potrebné podklady pre rozhodnutie. Nepostupoval jednostranne a nepreberal bez overenia vyjadrenia spoločnosti GasTrading, s.r.o. tak, ako to tvrdí účastník konania. Úrad počas celého správneho konania postupoval v úzkej súčinnosti s účastníkom konania a inými osobami, ktorých sa konanie týka, dal im príležitosť svoje práva a záujmy účinne obhajovať, vyjadriť sa k podkladu rozhodnutia a uplatniť svoje návrhy. Účastník konania mohol navrhovať na podporu svojich tvrdení dôkazy a úrad sa vysporiadal so všetkými jeho návrhmi, pričom v súlade so Správnym poriadkom hodnotil dôkazy podľa svojej úvahy a to každý dôkaz jednotlivo a všetky dôkazy v ich vzájomnej súvislosti. Rovnako úrad postupoval aj pri posudzovaní, či sa spoločnosť  GasTrading, s.r.o. nachádzala 
v časovej tiesni. 

(94)	Nemožno súhlasiť s tvrdením účastníka konania, že podpísaním Kúpnej zmluvy zo dňa 09.05.2007 spoločnosť GasTrading, s.r.o. zmenila svoj postoj ohľadom predaja Pripojovacieho zariadenia. Úrad na základe zistených skutočností  trvá na tom, že spoločnosť GasTrading, s.r.o. tak urobila len pod tlakom vyššie popísaných okolností, kedy nemala inú možnosť ako zabezpečiť prepravu zemného plynu pre svojich odberateľov. 

H. Pokuta

(95)	Ustanovenie § 38 ods. 1 zákona hovorí, že úrad za porušenie ustanovení 
§ 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

(96)	Spoločnosť SPP – preprava, a.s., tým, že od 21.01.2007 vynucovala neprimeranú obchodnú podmienku v súvislosti s rokovaním o pripojení distribučnej siete spoločnosti GasTrading, s.r.o. k prepravnej sieti zemného plynu a uzatváraním Zmluvy o pripojení a Dohody o prepojení so spoločnosťou GasTrading, s.r.o., zneužila svoje dominantné postavenie na relevantnom trhu poskytovania služby pripojenia k prepravnej sieti zemného plynu na území vnútroštátnej prepúšťacej stanice Starý Hrádok podľa § 8 ods. 2 písm. a) zákona a porušila tak § 8 ods. 6 zákona. Za toto jej konanie je úrad povinný podľa § 38 ods. 1 zákona uložiť jej  pokutu vo výške do 10 % z obratu za predchádzajúce účtovné obdobie. Predchádzajúcim účtovným obdobím je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku. Na základe uvedeného je v tomto prípade pre výpočet výšky pokuty relevantný obrat spoločnosti SPP – preprava, a.s. za rok 2006.

(97)	Zákon v § 38 ods. 10 stanovuje, že úrad pri ukladaní pokuty posudzuje závažnosť a dĺžku trvania porušovania ustanovení zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, získanie majetkového prospechu v dôsledku porušovania a pod.

(98)	Pri posudzovaní závažnosti porušovania ustanovení zákona sa teda berie 
do úvahy povaha porušovania ustanovení zákona, skutočný dopad protiprávneho konania na trh a tam, kde je to účelné, aj veľkosť relevantného trhu. Porušenie spočívajúce vo vynucovaní neprimeraných obchodných podmienok je svojou povahou praktikou, pomocou ktorej sa podnikateľ v dominantnom postavení snaží získať určitý prospech, ktorý by nedosiahol v konkurenčnom prostredí a svojou povahou patrí medzi vykorisťovacie praktiky. 

(99)	SPP – preprava, a.s. je dcérskou spoločnosťou spoločnosti SPP, a.s., ktorá obchoduje so zemným plynom a sesterskou spoločnosťou spoločnosti 
SPP – distribúcia, a.s., ktorá je najväčším distribútorom zemného plynu na území Slovenska. V roku 2006 síce došlo k právnemu unbundlingu, v rámci ktorého boli činnosti prepravy a distribúcie zemného plynu odčlenené od materskej spoločnosti, majetkovo však tieto spoločnosti stále patria do jednej ekonomickej skupiny. Z toho možno usudzovať, že je v ich záujme vzájomne sa podporovať a spoločne sa snažiť o posilnenie svojich pozícii na trhu, čo prispieva k sile celej ekonomickej skupiny.

(100)	Spoločnosť SPP – preprava, a.s. ako jediná na územní Slovenska prevádzkuje prepravnú sieť, na ktorú bola donedávna pripojená len distribučná sieť prevádzkovaná spoločnosťou SPP – distribúcia, a.s., ktorá je najväčším a najsilnejším distribútorom zemného plynu v SR. Spoločnosť GasTrading, s.r.o., na základe schválenia jej investičného zámeru Ministerstvom hospodárstva SR, získala možnosť pripojenia svojej novej distribučnej siete na prepravnú sieť. Tým si zabezpečila potrebu dopraviť zakúpený zemný plyn na prevádzku paroplynového cyklu v požadovanom tlaku a množstve do areálu Priemyselného parku. Zároveň, v dôsledku pripojenia distribučnej siete spoločnosti GasTrading, s.r.o. k prepravnej sieti, plyn dodávaný spoločnosti GasTrading, s.r.o. neprechádza distribučnou sieťou prevádzkovanou spoločnosťou SPP – distribúcia, a.s., čím spoločnosť 
SPP – distribúcia, a.s. prichádza o časť svojich tržieb a ziskov, ktoré by inak  získala za distribúciu plynu v podobe distribučných poplatkov. Vybudovaná infraštruktúra tiež umožňuje, aby ju využívali aj ostatní odberatelia zemného plynu v Priemyselnom parku, ktorým tak vznikla alternatíva v oblasti distribúcie ako aj v oblasti dodávky zemného plynu.

(101)	Spoločnosť SPP, a.s., materská spoločnosť SPP – preprava, a.s. a spoločnosť GasTrading, s.r.o. si na danom území Priemyselného parku vzájomne konkurujú v dodávkach plynu a obidve sa uchádzali o získanie odberateľov zemného plynu v tejto oblasti, pričom zákazky nakoniec získala a dodávateľom zemného plynu pre uvedených odberateľov sa stala spoločnosť GasTrading, s.r.o..

(102)	Spoločnosť SPP – preprava, a.s. vynucovala pri rokovaniach o uzavretí zmlúv od spoločnosti GasTrading, s.r.o. podmienku, ktorá bola neprimeraná, čo zjavne poukazuje na to, že spoločnosť SPP – preprava, a.s. konala v záujme spoločností patriacich do rovnakej ekonomickej skupiny. Potom, ako spoločnosť 
SPP – distribúcia, a.s. neuspela so svojimi námietkami na Ministerstve hospodárstva SR v konaní o vydanie osvedčenia o súlade investičného zámeru spoločnosti GasTrading, s.r.o. spočívajúcom vo vybudovaní novej distribučnej siete a jej pripojení priamo na prepravnú sieť, spoločnosť SPP – preprava, a.s. vytvárala spoločnosti GasTrading, s.r.o. prekážky pri uzatváraní zmlúv. Tým sa ju snažila potrestať jednak za vybudovanie infraštruktúry pripojenej priamo na prepravnú sieť, v dôsledku čoho nepotrebuje spoločnosť GasTrading, s.r.o. pre svoje potreby ani pre potreby ostatných odberateľov plynu využívať služby spoločnosti SPP – distribúcia, a.s.  a môže tak obchádzať distribučné poplatky, ktoré by jej inak za distribúciu plynu musela platiť a jednak za jej vstup na trh distribúcie a dodávky zemného plynu, kde sa stala lokálnym konkurentom spoločností SPP, a.s. a SPP – distribúcia, a.s..

(103)	Spoločnosť SPP – preprava, a.s. je jediným prevádzkovateľom prepravnej siete zemného plynu na území Slovenska a ako jediná mohla pripojiť distribučnú sieť spoločnosti GasTrading, s.r.o. k svojej prepravnej sieti vo vnútroštátnej prepúšťacej stanici Starý Hrádok. Ako podmienku uzavretia príslušných zmlúv si však z pozície svojej sily vynucovala neprimeranú obchodnú podmienku odpredaja Pripojovacieho zariadenia, čím mohla dosiahnuť majetkový prospech, pretože kúpna cena by sa jej vrátila v podobe pripojovacích poplatkov a navyše by si mohla uplatňovať daný investičný majetok – Pripojovacie zariadenie - ako odpisovú položku, a na druhej strane mohla spoločnosť SPP – preprava, a.s. zároveň trestať spoločnosť GasTrading, s.r.o. za obchádzanie distribučných poplatkov a vstup na trh distribúcie a dodávky zemného plynu v danej lokalite.

(104)	Prípadné neuzatvorenie príslušných zmlúv by znamenalo pre spoločnosť GasTrading, s.r.o. aj nemožnosť dodávky zemného plynu pre paroplynový cyklus, čím jej, ako aj jej zmluvným partnerom, vznikala hrozba finančných strát pre nedodržanie zmluvných záväzkov. Z tohto dôvodu nakoniec spoločnosť GasTrading, s.r.o. v časovej tiesni súhlasila s podmienkou odpredať Pripojovacie zariadenie, ktorá bola pre ňu nevýhodná a neprimeraná a uzavrela zmluvu na predaj Pripojovacieho zariadenia v areáli vnútroštátnej prepúšťacej stanice Starý Hrádok spoločnosti 
SPP – preprava, a.s..

(105)	Relevantný trh bol v tomto prípade určený ako trh poskytovania služby pripojenia k prepravnej sieti zemného plynu na území vnútroštátnej prepúšťacej stanice Starý Hrádok, čo je jediné miesto, kde sa požadovaná služba dala poskytnúť. Priestorový relevantný trh je teda z objektívnych príčin vymedzený veľmi úzko, úrad preto nepovažuje za účelné hodnotiť veľkosť relevantného trhu pre potreby posudzovania závažnosti porušovania ustanovení zákona. 

(106)	Na základe vyššie uvedeného úrad konštatuje, že konanie spoločnosti 
SPP – preprava, a.s. spočívajúce vo vynucovaní neprimeranej obchodnej podmienky v súvislosti s rokovaním o pripojení distribučnej siete spoločnosti GasTrading, s.r.o. k prepravnej sieti zemného plynu a uzatváraním Zmluvy o pripojení a Dohody o prepojení so spoločnosťou GasTrading, s.r.o. na relevantnom trhu poskytovania služby pripojenia k prepravnej sieti zemného plynu na území vnútroštátnej prepúšťacej stanice Starý Hrádok je závažným porušením ustanovení zákona.

(107)	Posudzované konanie podnikateľa, teda vynucovanie neprimeranej obchodnej podmienky pri uzatváraní Zmluvy o pripojení a Dohody o prepojení, začalo listom 
zo dňa 21.01.2007, kedy bola podmienka predaja Pripojovacieho zariadenia v lokalite vnútroštátnej prepúšťacej stanice Starý Hrádok požadovaná a predložená spoločnosťou SPP – preprava, a.s. v návrhu Zmluvy o pripojení prvý raz. Opakované žiadosti na splnenie tejto podmienky v listovej ako aj e-mailovej korešpondencii boli predkladané spoločnosti GasTrading, s.r.o. až do uzavretia príslušných zmlúv dňa 09.05.2007, kedy táto spoločnosť pristúpila na predaj Pripojovacieho zariadenia a až tak dosiahla uzavretie zmlúv potrebných na pripojenie svojej distribučnej siete k prepravnej sieti.  

(108)	V tomto správnom konaní je vynucovanie neprimeraných obchodných podmienok trvajúcim správnym deliktom. Podstata trvajúceho správneho deliktu je 
vo všeobecnosti naplnená opakujúcim sa konaním alebo vyvolaním protiprávneho stavu a jeho udržiavaním. V prípade spoločnosti SPP - preprava, a.s. boli znaky protiprávneho konania naplnené tým, že spoločnosť SPP - preprava, a.s. opakovaným konaním vynucovala od spoločnosti GasTrading, s.r.o. splnenie obchodnej podmienky, ktorá bola neprimeraná až do času, kedy dosiahla jej splnenie, na základe čoho sa stala vlastníkom Pripojovacieho zariadenia v lokalite vnútroštátnej prepúšťacej stanice Starý Hrádok.  

(109)	Úrad preto stanovil, že konanie spoločnosti SPP – preprava, a.s., ktoré bolo v rozpore so zákonom, začalo 21.01.2007 a trvalo do 09.05.2007. Doba od začiatku porušovania teda predstavovala 3,5 mesiaca, čo znamená, že ide o porušenie zákona  krátkodobého trvania.

(110)	Obrat spoločnosti SPP – preprava, a.s. za predchádzajúce uzavreté účtovné obdobie je 13 373 525 000,- Sk. Pri posudzovaní závažnosti bral úrad do úvahy povahu porušovania a skutočný dopad na trh. V tomto prípade nebolo účelné posudzovať veľkosť relevantného trhu a keďže išlo o krátkodobé porušenie a nezistili sa žiadne ďalšie skutočnosti majúce vplyv na výšku pokuty, úrad určil pokutu 
vo výške 0,74 % z obratu podnikateľa.

(111)	Vzhľadom na vyššie uvedené úrad určil výšku pokuty tak, ako je uvedené 
vo výrokovej časti tohto rozhodnutia.

Poučenie:

Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. 
o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov možno proti tomuto rozhodnutiu podať rozklad na Protimonopolný úrad Slovenskej republiky, odbor zneužitia dominantného postavenia, Drieňová 24,  826 03 Bratislava v lehote do 15 dní odo dňa jeho doručenia. V zmysle § 61 ods. 1 zákona č. 71/1967 Zb. 
o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov. 

     	Ing. Emília Babiaková
	riaditeľka odboru
		zneužívania dominantného postavenia

Rozhodnutie sa doručí:

SPP – preprava, a.s.
Mlynské nivy 42
825 11  Bratislava